b"\n_START_ARTICLE_\nIven Carl Kincheloe mlaj\xc5\xa1i\n_START_SECTION_\n\xc5\xbdivljenje\n_START_PARAGRAPH_\nKincheloe je kon\xc4\x8dal gimnazijo v Cassopolisu v Michiganu._NEWLINE_Leta 1949 je diplomiral na Univerzi Purdue s podro\xc4\x8dja strojni\xc5\xa1tva in letalske tehnike. Preko \xc5\xa1ole za rezervne \xc4\x8dastnike je za\xc4\x8del slu\xc5\xbebovati v Letalskih silah ZDA (USAF). Najprej je bil pilot pripravnik v Perrin AFB v Teksasu. Za pilota se je leta 1950 iz\xc5\xa1olal v Opori\xc5\xa1\xc4\x8du Letalskih sil Randolph v Arizoni. Pilot in \xc4\x8dastnik je postal naslednje leto 1951 v Williams AFB blizu Phoenixa v Arizoni. \xc5\xbdelel si je postati preskusni pilot, vendar je tedaj izbruhnila vojna v Koreji in je menil, da bo kot voja\xc5\xa1ki pilot pridobil ve\xc4\x8d izku\xc5\xa1enj. Letalske sile v vojno niso po\xc5\xa1iljale mladih pilotov brez nadaljnjih urjenj z bojno opremo. Zato so ga poslali v 62. lovsko prestrezno eskadriljo na letali\xc5\xa1\xc4\x8de O'Hare pri Chicagu kjer se je nau\xc4\x8dil pilotirati letalo North American F-86 sabre. Iz Edwards AFB v Kaliforniji je pri\xc5\xa1la zahteva po preskusnem pilotu za to letalo. Izbrali so Kincheloa. Preskusi so bili ustaljeni. Preskusiti je moral novo razli\xc4\x8dico letala F-86E, njegovo oboro\xc5\xbeitev in novo opremo. Med bivanjem v Edwardsu je spoznal \xc5\xa1e druge znane preskusne pilote._NEWLINE_Kincheloe je leta 1951 prispel v Korejo kot nadomestni pilot 325. lovsko prestrezne eskadrilje, katere glavna naloga je bilo spremljanje bombnikov B-29 in izvidni\xc5\xa1kih letal RF-80. V tej eskadrilji je poletel \xc5\xa1estnajstkrat. Potem so ga dodelili v 25. lovsko eskadriljo v Suwon, ki je uporabljala F-86E. V za\xc4\x8detku leta 1952 so ga povi\xc5\xa1ali v stotnika. V letalih F-86 je letel 101. bojni polet, v letalih F-80 pa trideset. Sestrelil je deset sovra\xc5\xbenih letal MiG-15 in jih po\xc5\xa1kodoval enajst._NEWLINE_Leta 1953 je za\xc4\x8del slu\xc5\xbebovati v Nellis AFB v Nevadi kot predavatelj v strelski \xc5\xa1oli. Tega leta so ga sprejeli v Kraljevo preskusno \xc5\xa1olo v Farnboroughu v Angliji, eno najbolj\xc5\xa1ih \xc5\xa1ol za preskusne pilote na svetu. Dva ameri\xc5\xa1ka pilota sta od\xc5\xa1la v Anglijo, angle\xc5\xa1ka pilota pa sta od\xc5\xa1la v ameri\xc5\xa1ko \xc5\xa1olo. Na Univerzi v Oxfordu je opravil magisterij iz letalske tehnike. Med bivanjem v Angliji je spoznal tudi svojo \xc5\xbeeno Dorothy._NEWLINE_Leta 1955 se je vrnil v ZDA. Sedaj se mu je uresni\xc4\x8dila \xc5\xbeelja, da resni\xc4\x8dno postane preskusni pilot. Spet se je zna\xc5\xa1el v Edwards AFB. V za\xc4\x8detku je letel na mnogih letalih. 7. septembra 1956 je s preskusnim raketnim letalom Bell X-2 dosegel vi\xc5\xa1inski rekord 38.465 m. Po nesre\xc4\x8di drugega preskusnega pilota v programu polkovnika Milburna G. \xc2\xbbMela\xc2\xab Apta so kmalu prenehali presku\xc5\xa1ati X-2. Kincheloe je zelo pogre\xc5\xa1al Apta in tudi malo belo letalo X-2. Dru\xc5\xbeba North American je \xc5\xbee izdelala njegovega naslednika X-15, vendar je moral program po\xc4\x8dakati \xc5\xa1e tri leta. Kmalu zatem so septembra 1957 izbrali Kincheloa za preskusnega pilota novega programa in njegovo zamenjavo stotnika Boba Whitea, ki je kasneje leta 1962 z X-15 #3 (56-6672) na poletu 62 dosegel tedanji vi\xc5\xa1inski rekord 95.940 m. V tem \xc4\x8dasu je Kincheloe sodeloval pri preskusih brezte\xc5\xbenosti in ure in ure presedel v vadbeni kabini letala. 9. junija 1958 je v simuliranem poletu preskusil Littonovo vesoljsko obleko, prvo tak\xc5\xa1no obleko nasploh. Tedaj je tudi prvi\xc4\x8d lahko videl skoraj izdelano letalo v katerem se je nameraval\xc2\xa0\xc2\xbbiztreliti s tega sveta\xc2\xab._NEWLINE_Naslednji mesec je vzletel z letalom F-104 v zasledovalnem poletu Lockheedovega pilota Loua Schaika. Ko je prispel skoraj do vi\xc5\xa1ine 600 m, je motor nenadoma ugasnil, in letalo je za\xc4\x8delo padati. V tem letalu se je moral pilot iztreliti iz kabine nazdol. Njegovo letalo je bilo prenizko, posku\xc5\xa1al ga je obrniti, vendar mu to ni uspelo. ZDA so z njegovo smrtjo izgubile enega od svoji najbolj\xc5\xa1ih pilotov. Kak\xc5\xa1na izguba je bila to, pri\xc4\x8da izjava uradne osebe Letalskih sil:\xc2\xa0\xc2\xbbmo\xc5\xbea kot je bil Kincheloe ne moremo kupiti niti za milijon dolarjev.\xc2\xab_NEWLINE_Kincheloa mlaj\xc5\xa1ega so pokopali 1. avgusta z vsemi voja\xc5\xa1kimi \xc4\x8dastmi na Narodnem pokopali\xc5\xa1\xc4\x8du Arlington._NEWLINE_Kincheloe je leta 1958 je Kincheloe prejel Haleyjevo nagrado za vesoljske polete zaradi izrednih dose\xc5\xbekov in doprinosov k razvoju astronavtike._NEWLINE_Leta 1958 je Dru\xc5\xa1tvo prakti\xc4\x8dnih preskusnih pilotov (Society of Experimental Test Pilots) ustanovilo Kincheloevo nagrado s podro\xc4\x8dja presku\xc5\xa1evalnega letenja. Nagrado podelijo vsako leto \xc4\x8dlanu dru\xc5\xa1tva."